માણસો શા માટે પરણે છે એનો ખુલાસો કોઈ આપી શકતું નથી. યક્ષે પાંડવોને વારાફરતી પૂછેલું કે, જગતનું મહાન આશ્ચર્ય કયું? ભીમ, અર્જુન, સહદેવ અને નકુલ તો આ પરીક્ષામાં ફુલ્લી નાપાસ થયા. યુધિષ્ઠિરે કહ્યું, મનુષ્યો પોતાની નજર સામે અનેક લોકોને મરતાં જુએ છે ને છતાં પોતે કદી મરવાનો નથી એમ માનીને વર્તે છે. જગતનું આ પરમ આશ્ચર્ય છે. યક્ષ પરણેલો નહિ હોય એટલે એણે યુધિષ્ઠિરનો આ જવાબ સાચો માની લીધો ને પૂરા માર્ક્સ આપી દીધા! ખરેખર તો યુધિષ્ઠિરે એમ કહેવું જોઈતું હતું (દ્રૌપદી જેવી પત્નીના સિનિયર મોસ્ટ પતિ હોવાને કારણે તો ખાસ) કે મનુષ્યો પોતાની નજર સામે પરણેલાંઓને દુઃખી થતાં જુએ છે ને છતાં પોતે સુખી થવાના જ છે એમ માનીને પરણે છે એ ખરે જ જગતનું પરમ આશ્ચર્ય છે.